  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Воткаысь П. И. Чайковскийлэн музей-юртъерысьтыз тодос ужась но гид-экскурсовод Маргарита Метлякова «Лучший гид России» вожвылъяськонын «Лучший гид. Музей» номинациын куинетӥ инты басьтӥз. Ужрадэ 85 улосвылысь ӧнерчиос пыриськизы. Со сярысь элькун тӧролэн но кивалтэтлэн пресс-службазы ивортӥз. Маргарита Метлякова ужълтошъёсыныз ӵош видеоролик дасяз, кытын со, тодмо крезьгурчилэн анаез Александра Чайковская дӥсяськыса, юртъерлэн чеберлыкез, Пётр Чайковскийлэн Вотка заводын пичи дырыз, солэн анай-атаезлэн кусыпъёсыз сярысь вераз. Театрализовать карем экскурсиос музей-юртъерлэн аспӧртэмлыкез луо. Ужасьёс кунооссэс ӵемысь вашкала дӥсьёсын пумитало, Пётр Чайковскийлэн улон но ужан сюресэз, семьяяз сям-йылолъёс, озьы ик XIX даурысь этикет, дворян лулчеберет сярысь верало. Маргарита Метлякова вашкала дворян шудонъёсын — серсо, бильбоке но крикет — шудыны дышетэ, Чайковскийёслэн рояленызы крезьгур люкетъёсты быдэстэ.  Маргарита Метлякова музее 2009-тӥ арын ужаны интыяськиз. Солэн семьяез Чайковскийёслэн юртъеренызы юн герӟаськемын. 1960-тӥ аръёсы песянаез музеетӥ одӥгзэ нырысетӥзэ путеводителез кылдытӥз. Анаез крезьгуро школаын дышетскиз, кудӥз музеен ӵош Чайковскийёслэн юртазы интыяськиз. Али Маргарита Метлякова экскурсовод но методист луыса ужа, егит ужасьёсты дышетэ, экскурсиос дася. « Усадьбае экскурсие вуылэм адямиос татысь ӟеч но яркыт мылкыдын мед кошкозы. Татӥ ветлон вакытсылы сюлмаськонъёссэс мед вунэтозы. Адямиос югдуръёс но аръёс сярысь тодыны уг лыкто ук – сое ваньзэ книгаосысь но интернетысь шедьтыны луэ, соос мылкыд понна лыкто. Музеямы ветлэм бере адямиос Чайковский сярысь эшшо но трос тодыны мылкыдзэс но солэн крезьгуреныз тунсыкъяськемзэс верало ке, со экскурсовод понна бадӟым данъет луэ » Маргарита Метлякова, Воткаысь П. И. Чайковскийлэн музей-юртъерысьтыз тодос ужась но гид-экскурсовод Музее вуылэмъёс эшъёссылы но тодмооссылы ӵапак Маргарита Метляковалэн экскурсияз сюрыны ӵекто, асьсэос но музее со доры берытско. Одӥгез куно юртъере 21 пол вуылӥз ни: нырысь эшъёссэ вайылӥз, нош табере семьяеныз ветлэ. «Турмаршрутын дано интыос гинэ ӧвӧл, усто экскурсовод но бадӟым инты басьтэ. Воткаысь П. И. Чайковскийлэн музей-юртысьтыз Маргарита Метлякова вылӥ устолыко пример луэ, та удысысь котькуд ӧнерчи солэсь адӟем карыны кулэ » Юлия Бадаш, Удмуртиысь туризмъя агентстволэн кивалтӥсез Тодэ вайытом, Удмуртия туризмъя тужгес но тунсыко 10 улосвылъёс пӧлы пыриз. Тегъёс: Музей Чайковский вожвылъяськон Вотка Удмуртия  